Document ID: 32006R0701

32006R0701
L 122/3
SLUŽBENI LIST EUROPSKE UNIJE
25.04.2006.
UREDBA VIJEĆA (EZ) BR. 701/2006
od 25. travnja 2006.
o utvrđivanju detaljnih pravila za provedbu Uredbe (EZ) br. 2494/95 vezano uz vremenski okvir za prikupljanje cijena u harmoniziranom indeksu potrošačkih cijena
(Tekst značajan za EGP)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (1), a posebno njezin treći podstavak članka 4. i članak 5. stavak 3.,
uzimajući u obzir mišljenje Europske središnje banke (2), u skladu s člankom 5. stavkom 3. Uredbe (EZ) br. 2494/95,
budući da:
(1)
Harmonizirani indeksi potrošačkih cijena, (HIPC), su harmonizirani podaci o inflaciji koji su potrebni Komisiji i Europskoj središnjoj banci za obavljanje njihovih funkcija na temelju članka 121. Ugovora. HIPC-i su namijenjeni olakšavanju međunarodnih usporedbi inflacije potrošačkih cijena. Služe kao važan pokazatelj za vođenje monetarne politike.
(2)
U skladu s člankom 5. stavkom 1. točkom (b) Uredbe (EZ) br. 2494/95, od svake se države članice zahtijeva, kao dio provedbe te Uredbe, izrada HIPC-a počevši s indeksom za siječanj 1997.
(3)
Članak 3. Uredbe (EZ) br. 2494/95 zahtijeva da se HIPC-i temelje na cijenama robe i usluga raspoloživih za kupovinu na ekonomskom području država članica sa svrhom izravnog zadovoljavanja potreba potrošača.
(4)
Uredba Komisije (EZ) br. 1749/96 od 9. rujna 1996. o početnim provedbenim mjerama za Uredbu Vijeća (EZ) br. 2494/95 o harmoniziranim indeksima potrošačkih cijena (3) odredila je pokrivanje HIPC-a kao one robe i usluga koje su uključene u novčane izdatke za finalnu potrošnju kućanstava koji nastaju, između ostalog, na ekonomskom području države članice u jednom ili oba vremenska razdoblja koja se uspoređuju.
(5)
Članak 8. Uredbe (EZ) br. 1749/96 zahtijeva da se HIPC-i sastave od ciljnih uzoraka koji imaju dovoljno cijena u okviru svakog elementarnog agregata kako bi se izrazila promjena razina cijena.
(6)
Razlike u razdobljima prikupljanja cijena mogu dovesti do značajnih razlika u predviđenoj promjeni cijena u razdobljima koja se uspoređuju.
(7)
Harmoniziran pristup s obzirom na vremenski okvir sakupljanja HIPC-a potreban je kako bi tako dobiveni HIPC-i zadovoljavali zahtjeve usporedivosti, pouzdanosti i relevantnosti u skladu s trećim podstavkom članka 4. i u skladu s člankom 5. stavkom 3. Uredbe br. 2494/95.
(8)
Izrada indeksa potrošačkih cijena monetarne unije, (IPCMU), i europskih indeksa potrošačkih cijena, (EIPC), zahtijeva usklađen koncept vremenskog okvira prikupljanja HIPC-a. To međutim ne sprečava objavu privremenih HIPC-a ili brzih procjena prosječne promjene cijene temeljene na dijelu podatka o cijeni promatranoj u mjesecu na koji se odnosi tekući indeks.
(9)
Uredba Komisije (EZ) br. 1921/2001 od 28. rujna 2001. o utvrđivanju detaljnih pravila za provedbu Uredbe Vijeća (EZ) br. 2494/95 o minimalnim standardima za revizije harmoniziranog indeksa potrošačkih cijena i o izmjeni Uredbe (EZ) br. 2602/2000 (4) određuje da promjene u sustavu usklađenih pravila ne trebaju reviziju, ali da se, kada je to potrebno, obave procjene utjecaja godišnjih promjena stopa HIPC-a.
(10)
Provedeno je savjetovanje s Odborom za statistički program u skladu s člankom 3. Odluke Vijeća 89/382/EEZ, Euratom od 19. lipnja 1989. o osnivanju Odbora za statističke programe Europskih zajednica (5),
DONIJELO JE OVU UREDBU:
Članak 1.
Cilj
Cilj je ove Uredbe uspostaviti minimalne standarde za razdoblja sakupljanja cijena kako bi se poboljšala usporedivost, pouzdanost i relevantnost HIPC-a.
Članak 2.
Predstavljanje
HIPC je statistički uzorak koji predstavlja prosječnu promjenu razina cijena između kalendarskog mjeseca tekućeg indeksa i razdoblja s kojim se uspoređuje.
Članak 3.
Minimalni standardi za prikupljanje cijena
1. Prikupljanje cijena provodi se tijekom razdoblja od najmanje jednog radnog tjedna blizu sredine ili u sredini kalendarskog mjeseca na koji se indeks odnosi.
2. Kad je poznato da proizvodi tipično pokazuju oštre i nepravilne promjene cijena tijekom istog mjeseca, prikupljanje cijena se provodi tijekom razdoblja dužeg od jednog radnog tjedna.
Ovo se pravilo posebno odnosi na sljedeće proizvode:
(a)
energetske proizvode; i
(b)
svježu hranu, kao što su voće i povrće.
Članak 4.
Provedba
Odredbe ove Uredbe provode se najkasnije počevši od prosinca 2007. i imaju učinak na indeks od siječnja 2008.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 25. travnja 2006.

Labels: 12
2